**“Koronavrus” turkumiga kiruvchi virus kasalligi paydo bo’lgani va tarqalayotgani.**

Ushbu kasallik bilan birinchi marta 2019 yil dekabr oyida Xitoyning Uxan shahriga tashrif buyurgan Kanagava shahrining 30 yoshli fuqarosi kasallangani to’g’risida ommaviy axborot vositalarida xabar berilgan edi. 2020 yil 24 yanvar holatiga kelib, bemorlar soni 839 taga yetgan va shundan 25tasi o’lim bilan yakun topgan. SHu sababli Uxan shahrida karantin holati joriy etilgan. Kasallikning Tailand, YAponiya, Janubiy Koreya, AQSH, Gonkong, Tayvan, Makao, Fillipin, Avstraliya davlatlarida xam ro’yxatga olinayotganligi aytilmoqda.

Respublikamiz hududida hozirgi kunda ushbu xastalik bilan kasallanganlar kuzatilmadi, lekin xorijiy davlatlar bilan iqtisodiy-siyosiy aloqalarning rivojlanishi, turizm, sport va boshqa sabablar bilan xorij davlatlarida bo’lishi yoki chet ellik fuqarolarning bizning davlatimizga kelishi tufayli, kasallik chaqiruvchi virusning respublikamiz hududiga kirib kelish xavfi mavjud. Ushbu muammoni hal etish uchun xorijiy davlatlarga xizmat safariga yoki sayohat qilish maqsadida boruvchi fuqarolarimizni ushbu kasallik to’g’risida va undan saqlanish yo’llari bo’yicha tushunchasini oshirish zarur.

YAngi Koronavrus keltirib chiqargan kasallik Xitoyda dengiz mahsulotlari bilan savdo qiluvchi bozorlarda tarqalayotgani taxmin qilinmoqda.

Koronavruslar – viruslar oilasiga mansub “Atipik zotiljam” (SARS) kasalligini chaqiruvchisiga o’xshab ketuvchi virus bo’lib, bemorlarda oddiy shamollashdan to o’tkir og’ir respirator sindrom (TORS) deb nomlanuvchi og’ir kechuvchi kasallikni keltirib chiqaradi. “Atipik zotiljam” kasalligi ham 2002 yilda Xitoyda kelib chiqqan bo’lib, 37 davlatga tarqalgan va 8 mingdan ortiq kishi kasallangan edi.

YAngi koronavrusning xususiyatlari hozirgi kunda dunyoning ko’plab laboratoriyalarida o’rganilmoqda. Olimlarning izlanishlari natijasida kasallik qo’zg’atuvchisi topilgan bo’lib, ushbu virusga “2019-nCoV” nomi berildi.

Ushbu virus tashqi muhit ta’siriga va zararsizlantiruvchi vositalarga nisbatan chidamli. Hozircha ushbu kasallikni davolash uchun maxsus dori vositalari yo’qligi sababli, boshqa viruslarga qarshi qo’llaniladigan vositalardan foydalanilmoqda. Kasallik xastalangan odamlardan havo-tomchi xamda maishiy muloqot yo’li bilan yuqadi. Bemorga yordam ko’rsatishda himoya vositalaridan foydalanmaslik oqibatida shifoxona sharoitida tibbiyot xodimlariga xam kasallikning yuqish holatlari kuzatilmoqda.

Bemorlarda umumiy holsizlik, tumov, yo’tal, bosh og’rishi, tomoqda og’riq, tana haroratining ortishi, bronxit, zotiljam kuzatilmoqda. Mutaxassislarning xulosasiga ko’ra, koronavrus keltirib chiqargan kasallikning gripp kasalligidan farqi shundaki, ushbu kasallik asoratlar bilan o’tishi va o’lim bilan tugashi ehtimoli yuqori, chunki hozirgi kunda ushbu virusga qarshi odamlarda himoya qobiliyati (immuniteti) rivojlanmagan va bu holat dunyo xalqlari o’rtasida pandemiyaga olib kelishi mumkin.

Xorijdan qaytayotgan barcha fuqarolarni, shu jumladan respublikamizga kirib kelayotgan chet el fuqarolarini chegarani kesib o’tish joylari va xalqaro aeroportlardagi sanitariya nazorati punktlarida tibbiy ko’rikdan o’tkazish, 7 kun davomida doimiy yashash joylarida tibbiy kuzatuvga olish, boshlang’ich klinik belgilar paydo bo’lgan holda esa, zudlik bilan davolash muassasalarida davolash uchun yotqizish choralari ko’rilgan.

Butunjahon sog’liqni saqlash tashkiloti tomonidan kasallikning tarqalishini oldini olish maqsadida aholiga qo’lni sovunli suv bilan yuvgandan so’ng spirt bilan ishlov berishni, yo’talganda va aksirganda og’iz va burunni ro’molcha bilan yopishni, shamollash belgilari bo’lgan bemorlar bilan yaqin muloqotda bo’lmaslik, yo’tal, isitma, nafas olish qiyinlashganda tezlik bilan shifokorga murojaat etish lozimligi tavsiya etilmoqda.

Bemor uyda aniqlanganda, bemor yotgan xonalar, foydalangan jihozlar, idish-tovoqlari xlor saqlovchi vositalari yordamida yoki qaynatish bilan zararsizlantiriladi. Organizmning infeksiyaga qarshi kurashuvchanligini oshirish maqsadida vitamin va oqsillarga boy bo’lgan mahsulotlarni, piyoz, sarimsoq, sitrus mevalar, na’matak mevalaridan tayyorlangan damlamalar iste’mol qilish lozim. Kasallik yuqmasligi uchun, jamoat joylarida dokadan tikilgan niqob yoki bir martalik respiratorlarni taqish tavsiya etiladi.

SHuni ta’kidlash lozimki, nafaqat koronavrus, balki barcha yuqumli kasalliklarning oldini olishning eng samarali usuli, bu shaxsiy va jamoat gigienasi qoidalariga qatiy amal qilish, aholi o’rtasida, shu jumladan harbiylarimiz o’rtasida sanitariya targ’ibot ishlarini tashkil etishdan iboratdir.

YUqumli kasalliklarning oldini olish, nafaqat tibbiyot xodimlarining vazifasi, balki o’zini, oila-a’zolarini, Vatanimizning ertangi kelajagi bo’lmish farzandlarimizning sog’lig’i uchun qayg’urgan barcha fuqarolarimizning sharafli burchidir.